Spoorloos | Stage and Screen
Home / Small Screen / Spoorloos
Nuwe kykNet drama maak nuwe Spore op Dinsdae.
kykNET-kykers weet teen hierdie tyd dat die drama-gleuf op 'n Dinsdagaand nooit teleurstel nie en met die nuwe reeks, Spoorloos, wat op 9 Oktober begin, gaan dit ook nie anders wees nie.
Die storie speel af in die dorpie Digtersdal in die Oos-Kaap. Dis 'n spookdorp op soek na genesing en herlewing, maar ná dertien jaar se onopgelosde raaisels, keer die reeksmoordenaar van destyds skielik terug. Om hom op te spoor, moet 'n speurder en joernalis al die ou wonde oopkrap. Terselfdertyd is daar ook drie kinders van die dorp wat die monster probeer vastrek en familie-intriges, soos net in 'n klein dorpie kan wees…
Die dorp Digtersdal in die Oos-Kaap, is dertien jaar vantevore deur 'n reeksmoordenaar geterroriseer ,wat seuns van 5 tot 15 jaar oud geteiken het. Die moorde het skielik opgehou, maar die moordenaar is nooit vasgetrek nie. Die dorp was geknak. Wonde het jare gevat om rowe te vorm en is nog lank nie genees nie. Werner Malan se planne vir die ontwikkeling van Digtersdal tot 'n vakansieparardys, het doodgeloop en hy het 'n fortuin verloor. Die bouwerke vir 'n toeriste-oord wat met die Sonstad sou kompeteer, is gestop en die ingangspoort wat opgerig is, staan verbleik soos 'n reuse grafsteen, ter herhinnering aan die tragedie wat die dorp oorval het.
Nou, dertien jaar later, is die dorp onder Werner se stukrag vasberade om die spoke van die verlede te besweer. 'n Fees is in die lewe geroep – die Fakkelfees – waartydens besoekers aangemoedig gaan word om in die nuwe tyddeelontwikkeling te belê.
In die rolverdeling is 'n paar veteraan-spelers, asook nuwe gesigte. Die reeks is in Cradock in die Karoo geskiet en die dorp en sy mense dien as agtergrond vir dié nuwe reeks.
Deon Coetzee is te sien as Werner Malan, 'n sakeman, politikus en boer. Hy is getroud met Angelique, gespeel deur Catriona Andrew, wat uit 'n ryk Engelse familie kom. Hulle seun, Werner Jnr. wat almal Junior noem, vertolk deur Francois Jacobs, is getroud met Lara, Amalia Uys se karakter – 'n gekneusde engel wat op soek is na redding uit haar versmorende huwelik. Lara het 'n 12-jarige seun, Jan-Gustav, gespeel deur Neil Slabbert.
Ludwig Binge as Ian Vos, werk by 'n advertensie agentskap in die stad. Hy was 17 jaar oud toe sy broer, Benjamin, deur die reeksmoordenaar vermoor is. Sy ma, Frieda, vertolk deur Wilmien Rossouw, woon nog in Digtersdal.
Zane Meas as Adam Arendse, is 'n politieke leier en aktivis en is pa van Keagan, gespeel deur Charl Fleurs, 'n slim seun, hoewel hy effens van 'n bangbroek is.
Eric Bouwer as De Wet, is 'n speurder van Johannesburg en Sonja Landman, vertolk deur Kim Lategan, is 'n TV-joernalis wat groot drome het om 'n ondersoekende joernalis te word. Lieb Bester, as Gert Neethling ,is die dronklap van die dorp en sy vrou, Magda, gespeel deur Elsabé Daneel, is iemand wat wys wat onvoorwaardelike liefde beteken.
Kagiso Rathebe, as Sibusiso Jele, is De Wet se kollega en Lusanda Miya, vertolk deur Sibulele Gcilitshana, is kaptein. Deon Prinsloo is 'n siniese speurder by die plaaslike polisiestasie en word gespeel deur Ashley Taylor.
Ander karakters is Ds. Els, met Morné Visser, die maplotter en dwelmhandelaar Piet "Pille" Taljaart, met André Odendaal en sy dogter Esti, met vertolking deur Ineke van der Merwe. Verder sluit die rolverdeling in Hannes van Wyk as die waarnemende skoolhoof, Mnr. Immelman, Marie Fick, die bestuurder van die plaaslike koerant, met immergroen Liz Meiring, asook Fezile Grootboom, Werner se voorman, vertolk deur SK Sombokwe. Die reeks is gegrond op Daddy Longlegs, 'n boek deur die Suid-Afrikaanse skrywer Vernon Baumann. Die draaiboek is deur Ilse van Hemert geskryf en sy was ook saam met André Odendaal die mede-regisseur.
Amalia Uys Andre Odendaal Ashley Taylor Catriona Andrew Charl Fleurs Daddy Longlegs Deon Coetzee Elsabe Daneel Eric Bouwer Francois Jacobs hannes van Wyk Ilse van Hemert Ineke van der Merwe Kagiso Rathebe Kim Lategan kykNet Lieb Bester Liz Meiring Ludwig Binge Mnet Morne Visser MultiChoice Neil Slabbert Sibulele Gcilitshana SK Sombokwe Spoorloos Stage and Screen Stage and Screen Cape Town Stage and Screen Johannesburg Stage and Screen Small Screen Stage and Screen South Africa Vernon Baumann Wilmien Rossouw Zane Meas	2018-09-01